*****

ΚΑΝΟΝΙΣΜΟΣ (ΕΟΚ) αριθ. 1414/90 ΤΗΣ ΕΠΙΤΡΟΠΗΣ

της 28ης Μαΐου 1990

που τροποποιεί τον κανονισμό (ΕΟΚ) αριθ. 3177/80 σχετικά με το σημείο εισόδου που πρέπει να ληφθεί υπόψη κατά την εφαρμογή του άρθρου 14 παράγραφος 2 του κανονισμού (ΕΟΚ) αριθ. 1224/80 του Συμβουλίου για τη δασμολογητέα αξία εμπορευμάτων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1224/80 του Συμβουλίου της 28ης Μαΐου 1980 για τη δασμολογητέα αξία των εμπορευμάτων (1), όπως τροποποιήθηκε τελευταία από τον κανονισμό (ΕΟΚ) αριθ. 4046/89 (2), και ιδίως το άρθρο 14 παράγραφος 2,

Εκτιμώντας:

ότι το άρθρο 14 παράγραφος 1 του κανονισμού (ΕΟΚ) αριθ. 1224/80 καθορίζει ότι για τον προσδιορισμό της δασμολογητέας αξίας λαμβάνεται υπόψη ο τόπος εισόδου των εμπορευμάτων·

ότι ο κανονισμός (ΕΟΚ) αριθ. 3177/80 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 3578/85 (4), προβλέπει ειδική μεταχείριση για τα εμπορεύματα που εισάγονται στο τελωνειακό έδαφος της Κοινότητας υπό τους όρους που αναφέρονται στο άρθρο 14 παράγραφος 2 του κανονισμού (ΕΟΚ) αριθ. 1224/80, και ιδίως για τα εμπορεύματα τα οποία μεταφέρονται προς τον τόπο προορισμού τους μέσω του εδάφους της Αυστρίας, της Ελβετίας, της Γιουγκοσλαβίας ή της Λαοκρατικής Δημοκρατίας της Γερμανίας, δεδομένου ότι η πιο συνηθισμένη οδός προς τον τόπο προορισμού μπορεί να διέρχεται από το έδαφος των χωρών αυτών·

ότι για να ληφθεί υπόψη η αλλαγή που επήλθε εν τω μεταξύ σχετικά με τη μεταφορά μέσω του εδάφους της Αυστρίας, είναι αναγκαίο να επεκταθεί η εν λόγω ειδική μεταχείριση στα εμπορεύματα που διέρχονται, με τις ίδιες προϋποθέσεις, από τα εδάφη της Ουγγαρίας και της Τσεχοσλοβακίας·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Δασμολογητέας Αξίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3177/80 τροποποιείται ως εξής:

1. Το άρθρο 1 παράγραφος 1 αντικαθίσταται από το ακόλουθο κείμενο:

«1. Η δασμολογητέα αξία των εμπορευμάτων που εισέρχονται στο τελωνειακό έδαφος της Κοινότητας και εν συνεχεία μεταφέρονται με προορισμό άλλο μέρος του εδάφους αυτού μέσω της Αυστρίας, της Ελβετίας, της Ουγγαρίας, της Τσεχοσλοβακίας, της Γιουγκοσλαβίας ή της Λαοκρατικής Δημοκρατίας της Γερμανίας, καθορίζεται με αναφορά τον πρώτο τόπο εισόδου των εμπορευμάτων στο τελωνειακό έδαφος της Κοινότητας, με την προϋπόθεση ότι τα εμπορεύματα μεταφέρονται απ' ευθείας μέσω του εδάφους της Αυστρίας, της Ελβετίας, της Ουγγαρίας, της Τσεχοσλοβακίας, της Γιουγκοσλαβίας ή της Λαοκρατικής Δημοκρατίας της Γερμανίας, μέσω μιας συνηθισμένης οδού των χωρών αυτών προς τον τόπο προορισμού.»

2. Το άρθρο 2 αντικαθίσταται από το ακόλουθο κείμενο:

«Άρθρο 2

Οι διατάξεις του άρθρου 1 εφαρμόζονται επίσης όταν τα εμπορεύματα έχουν εκφορτωθεί, μεταφορτωθεί ή ακινητοποιηθεί προσωρινά στο έδαφος της Αυστρίας, της Τσεχοσλοβακίας, της Ουγγαρίας, της Ελβετίας, της Γιουγκοσλαβίας ή της Λαοκρατικής Δημοκρατίας της Γερμανίας, για λόγους που έχουν σχέση αποκλειστικά με τη μεταφορά τους.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Μαΐου 1990.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 134 της 31. 5. 1980, σ. 1.

(2) ΕΕ αριθ. L 388 της 30. 12. 1989, σ. 24.

(3) ΕΕ αριθ. L 335 της 12. 12. 1980, σ. 1.

(4) ΕΕ αριθ. L 347 της 23. 12. 1985, σ. 1.